ആഡംബര കപ്പലില്നിന്ന് ലഹരിമരുന്ന് പിടികൂടിയ കേസില് ആര്യന് ഖാന് ജാമ്യമില്ല വ്യാഴാഴ്ച വരെ എന്സിബി കസ്റ്റഡിയില് വിട്ടു ഒക്ടോബര് 11 വരെ കസ്റ്റഡിയില് വേണമെന്ന് എന്.സി.ബി അന്താരാഷ്ട്രാ ലഹരിമരുന്ന് റാക്കറ്റുമായി ബന്ധമുണ്ടെന്ന് സംശയം മുംബൈ: ആഡംബര കപ്പലില്നിന്ന് ലഹരിമരുന്ന് പിടികൂടിയ കേസില് ഷാരൂഖ് ഖാന്റെ മകന് ആര്യന് ഖാന്, അര്ബാസ് മര്ച്ചന്റ്, മുണ് മുണ് ധമേച്ച എന്നിവരെ കോടതി ഒക്ടോബര് ഏഴുവരെ എന്സിബി കസ്റ്റഡിയില് വിട്ടു. ആര്യന് ഖാനെ ഒക്ടോബര് 11 വരെ കസ്റ്റഡിയില് വേണമെന്ന് എന്.സി.ബി. കോടതിയില് ആവശ്യപ്പെട്ടു. ആര്യനും സംഘത്തിനും അന്താരാഷ്ട്രാ ലഹരിമരുന്ന് റാക്കറ്റുമായി വരെ ബന്ധമുണ്ടെന്ന് എന്സിബി കോടതിയില് പറഞ്ഞു. ആര്യന്റെ പക്കല് നിന്ന് ലഹരി മരുന്ന് പിടിച്ചെടുത്തിട്ടില്ലെന്നും കുറ്റങ്ങള് നിലനില്ക്കില്ലെന്നും ആര്യന് ഖാന്റെ അഭിഭാഷകനും വാദിച്ചു. അഡീഷണല് സോളിസിറ്റര് ജനറല് അനില് സിങ്ങാണ് എന്.സി.ബിക്ക് വേണ്ടി കോടതിയില് ഹാജരായത്. പ്രതികളില്നിന്ന് കൂടുതല് വിവരങ്ങള് ശേഖരിക്കാനുണ്ടെന്നും ലഹരിമരുന്ന് നല്കിയവരെക്കുറിച്ചുള്ള വിവരങ്ങള് കണ്ടെത്തേണ്ടതുണ്ടെന്നും പ്രോസിക്യൂഷന് കോടതിയില് പറഞ്ഞു. വാട്സ് ആപ്പ് ചാറ്റുകള് പരിശോധിച്ചതില് നിന്നും കഴിഞ്ഞ വര്ഷം ജൂലായ് മുതല് അറസ്റ്റിലായവര്ക്ക് ലഹരികടത്ത് സംഘവുമായി ബന്ധമുണ്ടെന്ന് വ്യക്തമായതായി അന്വേഷണ ഏജന്സി പറഞ്ഞു.വലിയ തോതില് ലഹരി മരുന്ന് വാങ്ങിയതിനും പണമിടപാട് നടത്തിയതിനും തെളിവുണ്ട്. ചാറ്റില് കോഡ് വാക്കുകളില് വിശേഷിപ്പിച്ചത് ആരൊക്കെയാണെന്ന് കണ്ടെത്തണമെന്നും എന്സിബി കോടതിയെ അറിയിച്ചു. അഭിഭാഷകനായ സതീഷ് മനീഷ് ഷിന്ഡെയാണ് ആര്യന് വേണ്ടി ഹാജരായത്. തന്റെ കക്ഷിയില്നിന്ന് ലഹരിമരുന്ന് പിടിച്ചെടുത്തിട്ടില്ലെന്ന് പ്രതിഭാഗം കോടതിയില് വാദിച്ചു. . കപ്പലിലെ മറ്റുള്ളവരില്നിന്ന് ലഹരിമരുന്ന് പിടിച്ചെടുത്തിട്ടുണ്ടെങ്കില് ആര്യനെ കസ്റ്റഡിയിലെടുക്കേണ്ട ആവശ്യമില്ലെന്നും മനീഷ് ഷിന്ഡെ പറഞ്ഞു. എന്.സി.ബി.യുടെ റിമാന്ഡ് അപേക്ഷ തെറ്റിദ്ധരിപ്പിക്കുന്നതാണെന്ന് അര്ബാസിന്റെ അഭിഭാഷകനും കോടതിയില് വാദിച്ചു. മൂന്ന് പ്രതികളില്നിന്നായി ആകെ അഞ്ച് ഗ്രാം ഹാഷിഷാണ് കണ്ടെടുത്തതെന്നും ആരില്നിന്നാണ് ഇത് കണ്ടെടുത്തതെന്ന് റിമാന്ഡ് അപേക്ഷയില് വ്യക്തമാക്കിയിട്ടില്ലെന്നും അദ്ദേഹം പറഞ്ഞു. വാദങ്ങള് കേട്ട ശേഷം ആര്യന്ഖാനെയും ഒപ്പം അറസ്റ്റിലായ അര്ബാസ് മര്ച്ചന്റ് ,മോഡല് മുന്മുന് ധമേച്ച എന്നിവരെ കോടതി എന്സിബി കസ്റ്റഡിയില് വിട്ടു. ഇന്ന് കപ്പലില് നടത്തിയ പരിശോധനയ്ക്ക് ശേഷം ഏഴ് പേരെകൂടി അറസ്റ്റ് ചെയ്തു. ഇതോടെ ആകെ അറസ്റ്റിലായവരുടെ എണ്ണം 17ആയി.